**ՍԻՍԻԱՆ ՀԱՄԱՅՆՔԻ ՂԵԿԱՎԱՐ ՀՈՎՍԵՓ ԱՌԱՔԵԼՅԱՆԻ ՇՆՈՐՀԱՎՈՐԱՆՔԸ` ՆՎԻՐՎԱԾ ԵՐԿՐԱՊԱՀՆԵՐԻ ՕՐՎԱՆ**

Սիրելի՛ հայրենակիցներ, սիրելի՛ երկրապահներ․

Այսօր մեծագույն ջերմությամբ ու երախտագիտությամբ շնորհավորում եմ ձեզ՝ Երկրապահի օրվա կապակցությամբ։

Երկրապահ կամավորական միությունը (ԵԿՄ) ստեղծվել է Վազգեն Սարգսյանի կողմից՝ 1993 թվականին՝ կարճ ժամանակահատվածում դառնալով մեր հզոր բանակի ողնաշարը։

Միության հիմնական նպատակներն ու խնդիրները՝ աջակցել հայրենիքի բարգավաճման և հայ ժողովրդի անվտանգության ապահովման գործին, օժանդակել ՀՀ զինված ուժերի հզորացմանը, դեռահասների ու երիտասարդների ռազմահայրենասիրական դաստիարակությանը և աջակցել բոլոր ժամանակներում հանուն հայրենիքի կռված ու հաշմանդամություն ստացած երկրապահներին և նրանց ընտանիքներին։ Արդեն 32 տարի է անցել ԵԿՄ ստեղծումից, սակայն այն մշտապես հավատարիմ է մնում իր առջև դրված առաքելությանը՝ մնալով մեր պետության և բանակի կողքին։

Խոնարհվում եմ բոլոր ժամանակներում հանուն հայրենիքի նահատակված հայորդիների հիշատակի առաջ, ովքեր իրենց անձնազոհությամբ, սխրանքներով, նաև կյանքի գնով կերտել են հաղթանակներ՝ նվաճելով Անկախություն։

Խոնարհվում եմ բոլոր հերոսածին մայրերի առաջ, ովքեր իրենց անգին նվերն են տվել հայրենիքին՝ սրբագործվելով զավակների հերոսությամբ։

Սիրելի՛ երկրապահներ․

Կրկին անգամ շնորհավորում և շնորհակալություն եմ հայտնում՝ ի սրտե մաղթելով խաղաղ երկինք, անսասան կամք և անպարտ ոգի։